text: Straffeloven - strafudmåling
  
  publiceret: 2010-11-03 09:50:26+01:00
  Straffeloven - strafudmåling, Straffen fastsættes af retten inden for den strafferamme, der er fastsat for den lovovertrædelse, som gerningsmanden er fundet skyldig i. 
  Strafferammen kan fx være bøde eller fængsel med angivelse af den maksimale længde af fængselsstraffen. Fængsel kan idømmes fra 7 dage til 16 år (i særlige tilfælde 20 år) eller på livstid.; i nogle tilfælde angives også en minimumsstraf.
  Mange straffebestemmelser peger på de omstændigheder, der kan være af betydning for strafudmålingen, og Straffeloven § 80 indeholder en generel bestemmelse om, at der ved straffens udmåling skal tages hensyn til lovovertrædelsens grovhed, oplysninger om gerningsmandens personlige og sociale forhold før og efter gerningen og hans bevæggrund (motiv).
  Ved udmåling af straffen skal retten foretage en vurdering af disse omstændigheder, men det har endvidere væsentlig betydning, om gerningsmanden tidligere er straffet for tilsvarende kriminalitet inden for de senere år.
  Ved fastsættelse af andre strafferetlige sanktioner, fx samfundstjeneste eller betinget dom, vil de samme omstændigheder vedr. handlingens grovhed og gerningsmandens forhold i vid udstrækning blive taget i betragtning.
  Læs videre om strafforhøjelse eller Straffeloven generelt.